Folketing
2004-12-02

Jeg skal meget gerne forklare miljøministeren, hvordan det hænger sammen. Det er der tydeligvis brug for. For det første vil jeg sige om samfundsøkonomiske analyser, at det, jeg ønskede principielt at give udtryk for i den sammenhæng, var, at vi synes, at samfundsøkonomiske analyser af miljøtiltag helt principielt er en god ting. Det er jo vigtigt at sige, for der er en stor diskussion, om man overhovedet kan bruge samfundsøkonomiske analyser, når man skal afgøre sager om miljø. Der er nogle, der fremfører det synspunkt, at man ikke kan sætte pris på lærkesang osv. Det er jo i en eller anden moralsk forstand rigtigt, men ikke desto mindre er det fornuftigt at lave samfundsøkonomiske analyser som en del af beslutningsgrundlaget i forbindelse med miljøpolitik. Det er et principielt synspunkt.